
Brenda Jackson

Den beste presangen

Oversatt av Lena M. Bakke

MINISERIE: ARVEN I ALASKA


De er søskenbarn og konkurrenter – med et imperium i Alaska. Men under det frosne ytre bobler hete følelser … Dette er del tre i miniserien Arven i Alaska. 

Brenda Jackson er en bestselgende New York Times-forfatter, med over hundre romantiske romaner bak seg. Brenda bor i Jacksonville, Florida, og bruker tiden sin på familien, på reising og på å skive.


Til mannen som alltid

vil være mitt livs kjærlighet

og den som løfter meg til nye høyder:

Gerald Jackson senior.

 

Jeg ønsker alle

en riktig god jul

 

Til alle leserne mine som elsker

Westmoreland-bøkene og Outlaws.

Denne boken er til dere.

 

Takk til Diaminique Watson og

Mahogany Mitchell som har gitt meg

informasjon om North Pole

og Fairbanks i Alaska.

Jeg setter stor pris på tiden

og informasjonen dere ga meg.

 

 

Døm ikke, så skal dere ikke bli dømt.

Fordøm ikke, så skal dere

ikke bli fordømt. Ettergi,

så skal dere få ettergitt.

 

– Luk 6,37 

Sloan Outlaw så seg raskt rundt. Den stemmen gjenkjente han. Lyden av kvinnen som knuste hjertet hans ti år tidligere, glemte han aldri.

Blikket hans gled over menneskemengden som deltok i bryllupet til Tyler og Keosha. Han oppdaget henne umiddelbart.

Leslie Cassidy.

Der sto hun, like majestetisk, sofistikert og vakker som før, med brune øyne, mokkafarget hud, fyldige lepper, høye kinnbein og kort hår. Han blunket. Kort hår? Hva skjedde med de herlige, mørkebrune lokkene som pleide å duve rundt skuldrene hennes? Håret han hadde elsket å trekke fingrene gjennom når de elsket? Men han måtte innrømme at den korte frisyren kledde henne. Hun virket moden og moderne. Han syntes faktisk at det korte håret gjorde henne mer sexy.

Blikket hans gled over resten av henne. Hun hadde fortsatt en kropp som menn så langt etter. Beina var de vakreste han noensinne hadde sett på en kvinne. Han husket godt hvordan de føltes rundt ham når de elsket. Den sexy, knelange kjolen viste ikke bare de lange beina, men fremhevet også den formfulle kroppen.

Leslie hadde alltid likt oppmerksomhet, og slik mennene stirret på henne, så ikke det ut til å ha forandret seg. Han burde ha visst at hun ville være her. Hun hadde også vært venn med både bruden og brudgommen siden studiedagene på University of Alaska i Anchorage. Men han hadde faktisk ikke tenkt på muligheten for å treffe henne. Han hadde i årenes løp lagt lokk på alle tanker om henne. At hun trodde på en løgn om ham, når hun av alle burde ha stolt uforbeholdent på ham, ville alltid være et problem.

Hun hadde ikke gitt ham sjansen til å forsvare seg. Hun hadde forlatt universitetet og bare sendt ham en e-post. Innholdet sved fortsatt når han tenkte på det. Den første setningen var jeg hater deg. Han hadde raskt forstått hvorfor. Hun trodde på romvenninnens løgner. Kvinnen hun hadde trodd var bestevenninnen sin. Kvinnen som hadde forsøkt å sjekke ham opp bak Leslies rygg. Feiltakelsen hans hadde vært å tro at han kunne håndtere situasjonen og ikke trengte å fortelle Leslie om Sarah Olsens oppførsel. Hadde han fortalt det, ville Leslie ha vært forberedt på kvinnens løgner. Men han hadde ikke det, og Leslie hadde endt opp med å tro det verste.

Flere mennesker hadde ankommet bryllupsmottakelsen. Ballsalen i hotellet i Juneau var fullsatt, og nå så han ikke lenger Leslie. Like greit. Men Tyler burde ha advart ham om at hun kom. Han planla å ta en alvorsprat med studiekameraten og bestevennen om det.

Sloan sto der med champagneglasset og visste at han ikke var forberedt på å treffe igjen den eneste kvinnen han noensinne hadde elsket.

*

«Har du sett ham ennå?»

Leslie Cassidy snudde seg mot bestevenninnen, Carmen Golan. Da Leslie forlot University of Alaska i Anchorage, hadde hun begynt på Howard University i Washington DC, for å være nær tanten, Ella, farens eneste søster. Det var i det minste det hun hadde fortalt alle. Carmen hadde vært romvenninnen på Howard og var et av de mest positive menneskene hun kjente. Venninnens optimisme hadde hjulpet Leslie gjennom den tøffe tiden etter bruddet med Sloan.

«Nei, jeg har ikke sett ham, og ser heller ikke etter ham, Carmen.»

«Det burde du. Du skylder ham en unnskyldning.»

Noen ganger ønsket Leslie at Carmen ikke hadde vært der med henne den kvelden, tre år tidligere, da de tok en jentetur til Los Angeles. På nattklubben hadde de støtt på Sarah Olsen, som hadde vært Leslies romvenninne på universitetet i Alaska. Sarah hadde vært tydelig beruset, og hun hadde skrytt av hvordan planen hennes om å splitte Leslie og Sloan hadde fungert.

Hun hadde til og med gjort narr av Leslie, foran alle, fordi hun var naiv nok til å tro Sarahs løgner. Det var da Leslie forsto at det hun hadde trodd om Sloan, ikke var sant.

«Jeg kommer til å treffe ham, Carmen, men jeg vil ikke lete etter ham. Det er et par hundre gjester her.»

Hun ville ikke fortelle Carmen at telefonsamtalen hun hadde hatt med advokaten sin før hun forlot hotellet, plaget henne mer enn en unnskyldning til Sloan akkurat nå.

«Jeg ville hjelpe deg å finne ham, hvis jeg visste hvordan han så ut.»

Det var hun glad for at Carmen ikke gjorde, for hun ville utvilsomt gå på leting etter Sloan. «Kanskje han ikke har kommet.»

Carmens tydelige skuffelse ga Leslie dårlige samvittighet for å ha sagt det. Venninnen var en som gjorde alt for å korrigere en feil. Hun var også en håpløs romantiker. Det var en av grunnene til at Leslie hadde invitert med seg Carmen i bryllupet, fordi hun elsket bryllup. Carmen hadde flydd til Alaska for å tilbringe Thanksgiving med Leslie, og bestevenninnen hadde også sagt ja til å bli med i bryllupet, for da hadde Leslie den perfekte muligheten til å be Sloan om unnskyldning.

Leslie visste at Carmen også håpte at hun og Sloan skulle gjenforenes. Men som Leslie hadde fortalt henne utallige ganger, det hadde gått ti år. Nå om dagen var hun mer opptatt av å redde selskapet sitt fra Martin Longshires grådige hender enn en gjenforening med Sloan.

«Fortalte ikke bruden at Sloan hadde takket ja til bryllupet?»

«Ja, men kanskje noe kom i veien»

En del av Leslie visste at uansett hva hun akkurat hadde sagt til Carmen, så befant Sloan Outlaw seg et sted i menneskemengden. Hun kunne føle nærværet.

*

Sloan visste at det nærmest ville bli umulig å få noe tid med Tyler ettersom han var brudgommen. Derfor gikk han på leting etter Redford St. James.

At Tyler ikke hadde nevnt at Leslie skulle delta, kunne Sloan tilgi, for han hadde sikkert hatt mye å tenke på før bryllupet, men Redford hadde ingen unnskyldning. Hvis Tyler visste det, visste Redford det også. I studiedagene hadde de tre vært bestekamerater, og selv om de nå bodde i forskjellige byer i Alaska, møttes de to ganger i året.

Selv i den store menneskemengden burde det ikke være vanskelig å finne Redford. Sloan måtte bare finne det beste stedet for folk som ville snike seg til litt kyssing. Redford hadde alltid vært dyktig til det, selv på universitetet. Kott, tomme klasserom, under trapper, det var steder han umiddelbart kom på.

Sloan forlot ballsalen og gikk ned en sidegang og til baksiden. Da en kvinne rundet hjørnet og forsøkte å rette på antrekket og håret, visste Sloan at Redford St. James hadde slått til igjen. Vennen hadde problemer med å beholde buksene på.

En dør sto på gløtt, og Sloan åpnet den og gikk inn i et lite møterom. Redford sto med ryggen til ham og tok på seg jakken.

«Jeg tenkte nok at jeg fant deg her, Redford.»

Redford hev seg rundt. «Pokker, Sloan, du skremte nesten vettet av meg. Jeg trodde du var den kvinnens kjæreste.»

Sloan hevet et øyenbryn. «Kjæreste? Når begynte du å snike deg inn på annen manns eiendom?»

Redford smilte. «Da hun så på meg et par ganger og slikket leppene. Jeg antok at noen ikke tok seg skikkelig av henne. Det var en altfor god sjanse til å gå glipp av.»

«Ja vel.» Sloan lukket døren bak seg. «Så hvorfor fortalte du meg ikke at Leslie skulle komme i bryllupet?»

Redford himlet med øynene. «Trodde du virkelig ikke at hun ble invitert? Leslie og Keosha var gode venninner på universitetet.»

«Jeg visste ikke at de hadde holdt kontakten etterpå.»

«Hvorfor skulle de ikke det, Sloan. Du er den eneste som ser på Leslie som en fiende. Faktisk forbød du meg og Tyler å nevne navnet hennes, så vi gjorde ikke det. Pokker heller, vi sa jo hva du burde ha gjort etter den gangen Sarah la an på deg.»

«Ok, kanskje jeg skulle ha sagt noe til Leslie, men uansett burde Leslie ha stolt på meg og ikke Sarah.»

«Det var en ganske overbevisende løgn, og Sarah hadde bevis, Sloan.»

«Leslie burde ha visst at jeg ikke sendte meldinger eller ringte Sarah bak ryggen hennes. Hva som var på Sarahs telefon, burde ikke bety noe.»

«Jeg mener fortsatt at du burde ha advart henne om Sarah.»

Sloan likte ikke at Redford mente det samme som brødrene hans. De hadde likt Leslie og mente at han burde ha fortalt Leslie om Sarah, selv om Sarah hadde lovet at det ikke skulle skje igjen.

«Du hørte vel om faren hennes?» sa Redford.

Sloan hevet et øyenbryn. «Nei, hva med ham?»

«Han døde for tre måneder siden.»

Sloan visste ikke det. «Så leit. Var han syk?»

«Det var et hjerteinfarkt.»

Han kunne forestille seg hvor tøft det hadde vært for Leslie. Hun og faren hadde hatt et nært forhold. Moren døde da Leslie var i tenårene. «Hvem driver selskapet?» Leslies far hadde vært grunnlegger og administrerende direktør i Cassidy Cosmetics, et Alaska-basert selskap.

«Leslie styrer alt nå, men jeg vet ikke hvor lenge det varer.»

Sloan rynket pannen. «Hva mener du?»

«Det vil jeg ikke si, for du bør ikke bry deg. Vi bør gå tilbake, ellers vil Tyler lure på hvor vi er.»

«Så nå bekymrer du deg for å være borte fra bryllupet? Tyler bryr seg ikke, han er så oppslukt av Keosha. Så hva skjer med Leslie som jeg ikke burde bry meg om, Redford?»

Redford sukket. «Martin Longshire planlegger å overta selskapet hennes. Han og Leslies far var langvarige fiender, og etter at faren hennes døde, skal han sørge for at Leslie får svi. For to uker siden lå jeg med en kvinne som jobber for Longshire, hun fortalte det.»

«Fortalte du Leslie det?» spurte Sloan.

«Nei, ikke ennå. Men jeg fortalte det til Tyler og Keosha. Keosha sa hun skulle advare Leslie, men det vil neppe hjelpe. Alle vet at Martin Longshire er en drittsekk. Hvis han var uvenner med Leslies far, lar han gjerne henne lide for det.»

Sloan sa ingenting da han og Redford gikk tilbake til ballsalen. Han sa til seg selv at det som skjedde med Leslie ikke angikk ham.

«Straks tilbake», sa Redford. «Jeg fikk en ekkel smak i munnen etter å ha fortalt hva Longshire planlegger å gjøre mot Leslie. Jeg trenger en sterk drink.» Han gikk raskt mot baren.

Sloan fulgte vennen med blikket da nakkehårene brått reiste seg. Selv før hun snakket, visste han hvem som sto bak ham.

«Hallo, Sloan.»

Han snudde seg og stirret rett inn i Leslies ansikt.

«Hvordan går det, Leslie?»

Leslie visste at mannen som tårnet over henne, var nærmere en-nitti. Og selv med sine en-syttiseks og stiletthæler rakk hun ham knapt til haken. Men det var ikke høyden som fikk hjertet og pulsen til å rase.

For ti år siden ble Sloan Outlaw ansett som veldig kjekk. Nå var han ti ganger kjekkere. Og ingen kledde dress bedre enn ham. Jakken omfavnet et par maskuline skuldre og dekket den brede brystkassen. Blikket hennes senket seg til glidelåsen i buksene, og hun husket alle gangene hun hadde trukket den ned. Han elsket at hun kledde av ham, og det gjorde hun også. Hun hadde aldri angret på at hun gikk til sengs med ham, bortsett fra da hun trodde at han var utro med Sarah.

Etter Sarahs fylleskryt hadde Leslie vurdert å kontakte Sloan og be om unnskyldning. Det ville ikke ha vært vanskelig å finne ham, ettersom familien hans eide et vellykket fraktselskap i Alaska. Men med tanke på hvordan hun hadde slått opp, forlatt byen uten å gi ham beskjed og deretter sendt ham den motbydelige e-posten, antok Leslie at hun var den siste han ville høre fra.

Hun hadde søkt ham opp på sosiale medier. I tillegg til å være kjekk slik han alltid hadde vært, hadde Sloan Outlaw også lyktes godt på egen hånd. Ikke bare jobbet han i familiens vellykkede selskap, han var også involvert i flere egne selskaper, blant annet en stiftelse han hadde grunnlagt for noen år siden. Han bidro både med tid og penger, hvilket betød at Sloan fortsatt var den sjenerøse og omsorgsfulle fyren hun hadde kjent og blitt forelsket i som nittenåring.

Leslie hadde også merket seg at han brukte tiden på det motsatte kjønn. På flere bilder hadde han en vakker kvinne i armkroken. Men han var ikke gift ennå. Det var vanskelig å fatte at ingen hadde fanget ham. Det var vanskelig å puste bare hun kikket inn i de sjokoladefargede øynene. Slik hadde han påvirket henne fra første møte

«Jeg har det bra, Sloan. Du ser godt ut.» Hun fant endelig igjen stemmen.

«Det gjør du også.»

Det sitret elektrisk i blodårene bare hun hørte stemmen hans. Og var hun egentlig overrasket? Sloan hadde alltid påvirket henne slik.

«Jeg er glad på Tyler og Keoshas vegne.» Hun klarte ikke å bryte øyekontakten selv om hun burde det.

«Det tok dem jammen lang nok tid.»

Leslie kjempet med smilet, for han hadde rett. Tyler og Keosha hadde vært kjærester på videregående, og hadde nektet å gå på forskjellige universiteter, slik foreldrene ønsket. I stedet hadde de endt opp sammen på University of Alaska i Anchorage.

De hadde vært sammen i hele studietiden og var det perfekte paret. Etter universitetet hadde de vendt tilbake til Juneau og jobbet i sine familiers selskaper. De hadde trivdes med å bo sammen og hadde ikke noe hastverk med ekteskap, til foreldrenes fortvilelse. Tyler og Keosha sa alltid at de ikke trengte noe dokument for å bevise at de elsket hverandre. Nå var de klare til å skape seg en familie og følte at de burde gjøre det som mann og kone.

Paret hadde nektet å gi etter for foreldrenes ønske om et stort, overdådig bryllup. Bruden og brudgommen hadde foretrukket et lite bryllup. Da planleggingen av det store bryllupet gikk dem begge på nervene, dro Tyler og Keosha til Vegas og giftet seg for et par dager siden.

Gjestene som kom i dag, oppdaget at de deltok i en bryllupsfeiring, ikke en seremoni.

«De giftet seg vel da de følte at tidspunktet var rett. Bare se på dem nå.»

Blikkene deres gikk til paret på andre siden av rommet, som smilte bredt til fotografen. «De er lykkelige», sa Sloan og så på henne igjen.

Med det samme blikkene deres møttes igjen, husket hun hvordan det føltes å bli berørt av Sloans sterke hender. Kjærtegnet på steder som tok pusten fra henne.

Halsen snørte seg sammen. «Ja, det er de», svarte hun. Hun måtte få sagt det hun skulle. «Jeg må snakke med deg, Sloan.»

Hun så ansiktet hans stramme seg. «Vi snakker nå.»

Hun svelget tungt. «Jeg støtte på Sarah for tre år siden, og hun fortalte sannheten.»

«Og hvilken sannhet var det, Leslie?»

Hun trakk pusten dypt. «Sannheten om at du ikke lå med henne bak ryggen min.»

«Jeg kunne ha fortalt deg det, hvis du hadde gitt meg sjansen.»

Ja, han kunne det, men hun hadde forlatt byen uten å fortelle ham hvor hun dro, og hun hadde nektet faren å fortelle ham det også. Da hun kom til tantens hus i Washington DC, hadde hun sendt Sloan den e-posten, og den var langt fra snill. Og i vilt raseri hadde hun slettet svarene hans uten å lese dem, og blokkert ham på telefonen.

«Jeg skylder deg en unnskyldning, Sloan.»

«Ja, det gjør du.» Blikket som holdt hennes, var hardt og uforsonlig.

«Jeg ber om unnskyldning.»

Det gikk en liten stund før han svarte. «Unnskyldningen er godtatt.»

Ansiktet hans var hardt og urokkelig. Sloan var ikke en som tilga lett. For ham betød ikke tilgivelse at man glemte og gjenopptok forbindelsen. Han var en mann som elsket høyt og verdsatte sine vennskap til tilliten ble knust. Da hun ikke trodde ham, ble tilliten hans til henne knust for alltid.

«Takk for at du godtok unnskyldningen.» Hun følte at hun måtte si det, selv om det han sa var tomme ord.

«Jeg hørte om faren din. Kondolerer. Jeg likte ham», sa han og førte samtalen over på et annet tema.

Det var ingen vits å fortelle ham at Lester Cassidy hadde likt Sloan også. Da det skjedde, hadde faren faktisk bedt henne om å høre Sloans versjon av det hele. Nå ønsket hun at hun hadde fulgt farens råd.

«Hvordan går det med familien din?» spurte hun. Hun hadde truffet faren hans, de fire brødrene og søsteren da han inviterte henne hjem til jul et år. Alle hadde vært hyggelige, selv om faren hadde vært noe distansert.

«Alle har det bra. Garth og Cash er gift, Maverick er lykkelig som enslig, og Charm er fortsatt Charm. Jess er senator.»

«Jeg vet det, jeg stemte på ham.»

Han hevet et øyenbryn. «Har du vært tilbake i Alaska en stund?»

«Ja. Jeg flyttet tilbake til Wasilla for to år siden, for å hjelpe pappa med selskapet.»

Han nikket og kastet et blikk på klokken. «Hyggelig å treffe deg igjen, Leslie. Jeg må gi Redford, Tyler og Keosha beskjed om at jeg drar. Jeg flyr til en annen stat for å feire Thanksgiving i morgen.»

Hun merket seg at han ikke sa hvilken stat. Og det angikk henne heller ikke. «Hyggelig å treffe igjen deg også, Sloan.»

Hun fulgte ham med blikket da han gikk mot Redford St. James. Hun var glad hun hadde fått bedt om unnskyldning. Men nå måtte hun også godta at visse ting aldri var ment å skulle skje.

*

«Hva feiler det deg, Sloan?»

Sloan kikket opp på broren, Garth, den eldste av søsknene. Han og familien hadde vendt tilbake til kontoret i dag, etter å ha tilbrakt Thanksgiving på ranchen til broren Cash i Wyoming. Dette året kom også Westmoreland-slektningene.

«Hvorfor tror du at noe feiler meg?»

Garth lente seg tilbake og smilte. «Møtet var over for flere minutter siden. Alle har forlatt konferanserommet, men du sitter fortsatt her.»

Sloan så seg rundt før han kikket på Garth igjen med et frekt smil. «Det gjør du også.»

«Bare fordi jeg tenkte at du kanskje ville snakke.»

Sloan hevet et øyenbryn. «Om hva da?»

«Hva som helst. Jeg merket at du ikke var så munter på Thanksgiving heller. Går alt greit med den nye stillingen din i selskapet?»

Cashs ekteskap med Brianna hadde medført et bytte av plikter i familiens vellykkede selskap, Outlaw Freight Lines, som lå her i Fairbanks. Ettersom Cash hadde flyttet til Black Crow i Wyoming, hadde de etablert et Outlaw Freight Lines-kontor på ranchen til Cash.

Sloan, som hadde hatt ansvaret for internasjonalt salg og markedsføring, hadde erstattet Cash på kontoret, for å bistå Garth i den daglige driften. Yngstebroren Maverick overtok mer enn gjerne Sloans tidligere stilling som leder for internasjonalt salg. Broren Jess hadde vært leder for selskapets juridiske avdeling, til han stilte til valg til Senatet to år tidligere. Nå var han senator Jesse Outlaw og tilbrakte mesteparten av tiden i hovedstaden. Tjuefire år gamle Charm var den eneste søsteren deres. Hva hennes plikter i selskapet var, var ennå ikke helt avgjort. Inntil videre hadde de bare gitt henne en jobb for at hun ikke skulle løpe i beina på dem.

«Nei. Jeg trives med jobben.»

«Glad for å høre det. Du vet at du kan snakke med meg om eventuelle problemer. Også problemer med Bart.»

Sloan lo. Han og søsknene visste at faren, Bart Outlaw, kunne være krevende. Grunnen til at Garth nå drev selskapet, var at Bart hadde blitt tvunget til å pensjonere seg. Hvis ikke hadde han blitt sparket av styret.

Det var ingen hemmelighet at Bart hadde vært gift fem ganger og at hver av sønnene hadde forskjellige mødre. Det var heller ingen hemmelighet at noen av de konene hadde vært lykkejegere ute etter penger. Bart hadde på et vis, sikkert ved hjelp av manipulering og bestikkelser, klart å få foreldreretten til alle fem sønnene. Det hadde vært litt vanskelig med Charms mor Claudia. Til dags dato var hun den eneste kvinnen Bart virkelig hadde elsket. Og hun var den eneste han ikke hadde giftet seg med, selv om han prøvde iherdig.

Bart hadde ikke visst at Claudia var gravid med Charm da den seks måneders romantiske affæren deres var over, og hun dro til ukjente steder. Femten år senere dukket Claudia opp igjen med Charm og fortalte Bart at barnet var hans. Claudia klarte ikke å håndtere den oppviglerske datteren, så hun hadde gitt Bart foreldreretten og bedt ham ta seg av Charm heretter. Det hadde Bart gjort ved å skjemme henne fullstendig bort. Det var brødrene, spesielt Garth, som måtte sørge for at Charm forsto at den trassige oppførselen ikke var akseptabel. Charm hadde raskt innrettet seg, og elsket nå de fem brødrene hun ikke hadde visst om.

«Sloan?»

Han kikket på Garth. «Hva?»

«Du dagdrømmer igjen.»

Sloan nølte, men bestemte seg for å fortelle Garth hva han hadde tenkt på siden samtalen med Redford i bryllupet.

«Jeg traff Leslie Cassidy i Tyler og Keoshas bryllup.»

Garth nikket. «Hvordan gikk det?»

Han visste hvorfor Garth spurte. Alle visste hvor glad han hadde vært i Leslie og hvor tungt han tok bruddet deres «Bra. Hun visste endelig sannheten og ba om unnskyldning.»

«Bedre sent enn aldri, antar jeg.»

«Ja, bedre sent enn aldri.»

Garth studerte ham. «Det aner meg at det er noe mer.»

Sloan nikket. «Har du hørt om en forretningsmann ved navn Martin Longshire?»

Garth ristet på hodet. «Tror ikke det. Hvem er han?»

«En drittsekk.» Sloan fortalte om samtalen med Redford. Han så at storebroren ikke likte det han hørte.

«Fikk du snakket med Leslie om dette i bryllupet?» spurte Garth.

«Nei. Jeg tenkte at det ikke angikk meg.»

«Pokker heller», svarte Garth raskt. «Hvis det Redford fortalte, er sant, er det skremmende. Ingen mann burde sikte seg inn på en kvinne fordi han har noe uoppgjort med faren hennes. Du har rett. Longshire er en drittsekk»

Garth ble stille en stund før han fortsatte. «Cassidy Cosmetics har fortsatt hovedkvarter i Wasilla, eller?»

«Ja, hvordan det?»

«Ingenting. Jeg bare lurte. Planlegger du fortsatt å ta fri i desember?»

Ettersom Sloan ikke hadde hatt noe fri i hele år, hadde Garth foreslått at han tok fri hele desember.

«Ja, det er planen. Jeg ser frem til å tilbringe en uke eller to på hytta på Kodiak Island før jeg slutter meg til alle de andre i Westmoreland til jul.»

Sloan var fortsatt forundret over hvordan Westmoreland-slekten, som de først møtte for noen år siden, nå var en så stor del av livet deres. «De planene kan forandres hvis du mener at jeg trengs her, Garth.»

Garth ristet på hodet. «Nei, du trengs ikke her. Men med tanke på hva Redford fortalte om Leslies selskap, tror jeg kanskje du trengs et annet sted.»

Sloan holdt brorens blikk. Han visste hva han mente. «Hvorfor skulle jeg engang bry meg om hva som skjer med Leslie og selskapet hennes?»

I stedet for å svare, reiste Garth seg og forlot konferanserommet. Sloan trengte ikke å lure på hvorfor broren ikke svarte. Han mente at Sloans spørsmål ikke var verdig et svar.

